## Pravilnik o izmjenama i dopunama Pravilnika o provedbi modela kapitalnih ulaganja u poljoprivredi i ribarstvu

### NN 114/2008 (6.10.2008.), Pravilnik o izmjenama i dopunama Pravilnika o provedbi modela kapitalnih ulaganja u poljoprivredi i ribarstvu

# MINISTARSTVO POLJOPRIVREDE, RIBARSTVA I RURALNOG RAZVOJA

**3324**

Na temelju članka 51. stavka 6. Zakona o državnoj potpori u poljoprivredi i
ribarstvu (»Narodne novine«, br. 87/02, 117/03, 82/04, 12/05. – ispravak, 85/06,
141/06, 134/07 i 85/08), ministar poljoprivrede, ribarstva i ruralnog razvoja
donosi

## PRAVILNIK

### O IZMJENAMA I DOPUNAMA PRAVILNIKA O PROVEDBI MODELA KAPITALNIH ULAGANJA U POLJOPRIVREDI I RIBARSTVU

Članak 1.

U Pravilniku o provedbi modela kapitalnih ulaganja u poljoprivredi i ribarstvu
(»Narodne novine« broj 66/08) članak 2. mijenja se i glasi:
»Investicijska potpora podrazumijeva dodjelu nepovratnih sredstava iz Državnog
proračuna Republike Hrvatske kojima Ministarstvo poljoprivrede, ribarstva i
ruralnog razvoja (u daljnjem tekstu: Ministarstvo) sudjeluje u financiranju
ukupne vrijednosti investicije iz članka 4. ovoga Pravilnika.«

Članak 2.

U članku 3. stavak 2. mijenja se i glasi:
»(2) Podnositelj zahtjeva za investicijsku potporu u ime komercijalnog
poljoprivrednog gospodarstva je nositelj komercijalnog poljoprivrednog
gospodarstva.«

Članak 3.

U članku 4. ispred riječi: »Investicijska« dodaje se izraz: »(1)«.
Iza stavka 1. dodaje se stavak 2. koji glasi:
»(2) Složene investicije iz stavka 1. ovoga članka su one za koje je nakon
provedene procedure iz Operativnog programa Središnje povjerenstvo donijelo
pozitivnu Odluku o odobrenju programa.«

Članak 4.

U članku 5. stavku 1. točka f) mijenja se i glasi:
»f) Kod podizanja nasada prihvatljivi su troškovi kupnje sadnica, gnojiva,
ograde, armature, obrade tla, sadnje, postavljanja ograde i armature, analize
tla, sustava za navodnjavanje, protugradnih mreža i sustava za zaštitu od mraza,
te izgradnja akumulacija i kopanje bunara.«

Članak 5.

U članku 6. točka lj) briše se.

Članak 6.

Članak 7. mijenja se i glasi:
»(1) Zahtjev za odobrenje investicijske potpore podnosi se Ministarstvu po
konačnom iskorištenju kredita, završetku predmetnog ulaganja, odnosno završetku
projekta.
(2) Zahtjev za odobrenje investicijske potpore za konačno iskorištene kredite i
završene investicije odnosno završetku projekta u pojedinoj kalendarskoj godini
podnosi se Ministarstvu najkasnije do 28. veljače naredne kalendarske godine.
(3) Iznimno od odredbi stavka 1. i 2. ovoga članka, zahtjev za odobrenje
investicijske potpore za složene investicije iz članka 4. ovoga Pravilnika koje
se financiraju putem kredita HBOR-a (u daljnjem tekstu: složene investicije koje
se financiraju kreditima HBOR-a), podnosi se najkasnije u roku 15 dana od dana
donošenja Odluke o odobrenju kredita HBOR-a. Korisnik kojemu je donesena Odluka
o isplati investicijske potpore na temelju dokumentacije iz članka 8.a. stavka
1. ovoga Pravilnika, dužan je podnijeti zahtjev za završni obračun investicijske
potpore najkasnije 90 dana od dana iskorištenja kredita HBOR-a. «

Članak 7.

U članku 8. točka 17. mijenja se i glasi:
»17. Za priznavanje ukupne vrijednosti investicije kod investicija koje su u
cjelini ili djelomično financirane vlastitim sredstvima potrebno je još
priložiti:
– Skraćeni investicijski program ovjeren (ovisno o vrsti ulaganja) od Hrvatskog
stočarskog centra ili Hrvatskog zavoda za poljoprivrednu savjetodavnu službu,
– Ovjerene preslike ugovora o realizaciji investicije zaključenog s pravnom ili
fizičkom osobom registriranom za obavljanje djelatnosti o kojima je sklopljen
ugovor,
– Preslike računa (R-1 ili R-2) dobavljača za robe, materijale ili usluge kojima
je realizirana investicija,
– Dokaze o izvršenom plaćanju po računima.«
Iza točke 18. dodaje se točka 19. koja glasi:
»19. Za složene investicije iz članka 4. ovoga Pravilnika koje su financirane
kreditima banaka, vlastitim sredstvima ili kombinacijom ovih izvora, potrebno je
priložiti Odluku o odobrenju programa Središnjeg povjerenstva.«

Članak 8.

Iza članka 8. dodaje se članak 8.a. koji glasi:

*»Članak 8.a.*

(1) Uz zahtjev za odobrenje investicijske potpore za složene investicije koje se
financiraju kreditima HBOR-a prilaže se:
1. Odluka o prihvaćanju zahtjeva za ostvarivanje prava na kredit,
2. Odluka o odobrenju direktnog kredita HBOR-a,
3. Investicijski program ovjeren od strane HBOR-a.
(2) Nakon iskorištenja kredita za složene investicije koje se financiraju
kreditima HBOR-a prilaže se dokumentacija sukladno članku 8. ovoga Pravilnika, a
radi utvrđivanja točnog iznosa investicijske potpore završnim obračunom.«

Članak 9.

U članku 9. iza stavka 6. dodaje se novi stavak 7. koji glasi:
»(7) Nakon izvršenog završnog obračuna prema članku 8.a. ovoga Pravilnika
podnositelj zahtjeva bit će o istom obaviješten pisanim putem.«
Dosadašnji stavak 7. postaje stavak 8.

Članak 10.

U članku 10. iza stavka 2. dodaje se novi stavak 3. koji glasi:
»(3) Udio investicijske potpore za složene investicije koje se financiraju
kreditima HBOR-a može iznositi do 50% od ukupne vrijednosti Investicijskog
programa ovjerenog od strane HBOR-a umanjene za troškove iz članka 6. ovoga
Pravilnika, ali ne više od 50% od ukupne vrijednosti investicije utvrđene
završnim obračunom investicijske potpore.«
Dosadašnji stavak 3. postaje stavak 4.

Članak 11.

U članku 11. stavci 2. i 3 mijenjaju se i glase:
»(2) Najviši iznos investicijske potpore po korisniku za investicije II. skupine
iz članka 4. ovoga Pravilnika utvrđuje se po pojedinim projektu i iznosi
3.500.000,00 kuna.«
»(3) Najniži iznos investicije I. skupine iz članka 4. ovoga Pravilnika za koji
se može odobriti investicijska potpora iznosi 40.000,00 kuna, ne uključujući
troškove iz članka 6. ovoga Pravilnika.
Stavak 4. briše se.

Članak 12.

U članku 12. stavak 5. mijenja se i glasi:
»(5) Korisnik koji je ostvario pravo na proračunska sredstva za investicijsko
ulaganje iz programa Ministarstva ne smije ni na koji način otuđiti predmetno
ulaganje niti mu promijeniti namjenu, te je dužan održavati ga u svrsi i
funkciji 5 godina od datuma Odluke o isplati, osim iz opravdanih razloga iz
članka 56. Pravilnika o načinu i uvjetima provedbe modela poticanja proizvodnje
(»Narodne novine« br. 17/07, 133/07 i 90/08).«
Iza stavka 5. dodaje se stavak 6. koji glasi:
»(6) Korisnik koji je ostvario pravo na investicijsku potporu dužan je vidljivo
označiti da je u financiranju ukupne vrijednosti investicije sudjelovalo
Ministarstvo sredstvima iz Državnog proračuna. Uvjete i način označavanja
propisat će ministar.«

Članak 13.

Članak 14. mijenja se i glasi:
»(1) Ministar poljoprivrede, ribarstva i ruralnog razvoja (u daljnjem tekstu:
ministar) imenuje Povjerenstvo za praćenje modela kapitalnih ulaganja (u
daljnjem tekstu: Povjerenstvo).
(2) Povjerenstvo razmatra dostavljene zahtjeve za isplatu investicijske potpore
za kapitalno ulaganje, predlaže ministru donošenje odluke o odobrenju
investicijske potpore za kapitalno ulaganje (u daljnjem tekstu: Odluka), prati
provedbu i predlaže ministru poboljšanje u provedbi modela.
(3) Redoslijed donošenja Odluka sukladan je redoslijedu podnošenja kompletnog
zahtjeva za koji je utvrđeno pravo stjecanja investicijske potpore po osnovi
ovoga Pravilnika.«

Članak 14.

Iza članka 14. dodaje se članak 14.a koji glasi:

*»Članak 14.a.*

(1) Prigovore iz članka 9. stavka 8. ovoga Pravilnika razmatra Povjerenstvo čije
članove imenuje ministar.
(2) Povjerenstvo predlaže ministru donošenje odluka o prihvaćanju ili
odbacivanju prigovora.
(3) Odluke po prigovorima koje na prijedlog Povjerenstva iz stavka 2. ovog
članka donese ministar su konačne.«

Članak 15.

U članku 15. stavak 4. mijenja se i glasi:
»(4) Za složene investicije koje se financiraju kreditima HBOR-a, Ministarstvo
isplaćuje investicijsku potporu korisniku na poseban račun za provedbu
Operativnih programa otvoren u HBOR-u.«

Članak 16.

Iza članka 15. dodaje se članak 15.a. koji glasi:

*»Članak 15.a.*

(1) Ministarstvo će od korisnika državne potpore zahtijevati povrat ostvarenih
sredstava u slučaju:
1. ako je korisniku potpore za složene investicije iz članka 4. ovoga
Pravilnika, kojem je isplaćena potpora temeljem dokumentacije iz članka 8.a.
ovoga Pravilnika na kreditni račun otvoren u HBOR-u, viša od iznosa utvrđenog
nakon završnog obračuna investicijske potpore (razlika sredstava);
2. ako korisnik potpore za složene investicije iz članka 4. ovoga Pravilnika
kojem je isplaćena potpora temeljem Odluke o isplati na kreditni račun otvoren u
HBOR-u ne podnese zahtjev za završni obračun investicijske potpore sukladno
članku 7. stavak 4. ovoga Pravilnika;
3. administrativne pogreške.
(2) Korisnik državne potpore iz stavka 1. ovoga članka dužan je isplaćenu
potporu vratiti na račun Ministarstva u roku od 15 dana od primitka zahtjeva za
povrat.«

Članak 17.

Ovaj Pravilnik stupa na snagu danom objave u »Narodnim novinama«.

Klasa: 011-02/08-01/3
Urbroj: 525-4-08-6
Zagreb, 26. rujna 2008.

Ministar
poljoprivrede, ribarstva i ruralnog razvoja
**mr. sc. Božidar Pankreti**ć, v. r.

Pravilnik, NN 114/2008-3324
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)